Bud mon Jisas,
“Lómón ke ou yóm hol tahu hulu,
ne Mà yóm fen semgyok du.
Ket hangahu là munguhen,
sal ntoken.
Ne ket hangahu mungu,
sal gel hen-gifaten anì hol temnù kbunguhen.
Deng ye mefgifat ne kuy mlan bè yóm deng toloku kuy.
Hol ye henek béléu,
ne heneke se bélê ye.
Yóm hanga,
là kóen mungu ke són du,
ke là mtegen bè lówóhen.
Senged se kuy,
là kô ye mungu ke là henek ye béléu.
Ou se yóm hulu lemfà ne yu hangahen.
Yó se tau henek béléu,
heneke se béléen do,
ne angat tey kbunguhen.
Okóm ke là henek ye béléu,
laen kô dù gmò ye.
Yóm tau ke là heneken béléu,
lómón ke hanga ntok tódô hgasà,
hlós mékéng.
Gotu sentifun le lu,
omin le mbot kul elem ofi,
ne gotu mlób.
Okóm ke henek ye béléu ne ke tendo nô bè nawa ye udélu,
balù kihu hni ye bè Dwata guta ye.
Yó gónón megdóyón Mà ke hol ye mungu,
ne yó se gónón gdilô yóm klolò ye do.
Yóm kbong nawahu kuy,
hol lómón yóm kbong nawa Mà do.
Hol ye henek bè yóm kbong nawahu kuy.
Ke nimón ye yóm dou hlau,
yó se gónó ye henek bè yóm kbong nawahu kuy.
Lómón yóm kimónu yóm hlau Mà,
ne kheneku bè yóm kbong nawahen do.
Yó gónóhu eles tmulón du kuy nim ni,”
mon Jisas,
“anì gnóm ye yóm dou kligal,
ne anì hol gsengel nawa ye du yóm kligal ye yó.
Ni hlauhu kuy,
hol ye sbong nawa lómón yóm dou kbong nawa kuy.
Yóm tau ke hamaen klowilen bè kem ween,
laen kô gemsenged du yóm kbong nawa yó.
Weu yu ke nimón ye yóm hlauhu kuy.
Là bud bnoluyu kuy tau dók,
abay se yóm tau dók,
là kô tngónen du kun yóm nmò yóm gónón mogot.
Okóm bnoluyu yu wè,
abay se deng gotu hetngónu kuy kdê yó kem deng gungolu gu bè Mà.
Là kô yu du mélék do,
ou se fen mélék kuy.
Yó gónóhu mélék kuy mò hógówu anì hol ye mungu,
yóm kbungu laen kô dù tul sónen.
Ke ni se nmò ye,
balù kihu hni ye bè Mà mlan bè dou boluy,
tódô blayen kuy.
Duhen ni,
wen hlauhu kuy,
hol ye sbong nawa.”